
Különböző életfolyamatok hatása a termelési paraméterekre és az egészségi állapotra egy hazai holstein-fríz állományban

A precíziós gazdálkodás a növénytermesztés után az állattenyésztésben is egyre nagyobb teret hódít, mely a tejhasznosítású szarvasmarhatenyésztésben is tapasztalható. A nagyüzemi telepeken jelentősen gyorsul a precíziós eszközök és a fejőrobotok terjedése. A robotizált fejési rendszerek és a hozzájuk kapcsolódó termelési környezet nyújtotta technológiai háttér amellett, hogy hatékonyabbá és kíméletessé teszik a fejési folyamatot, számos további módon is segíti az állattartók munkáját, hiszen jelentősen több információ áll a felhasználók rendelkezésére. Ezen adatok az egyedek állategészségügyi helyzetéről nyújthatnak információt, melyek segítségével az esetleges problémák a külső, látható jelek megjelenése előtt tájékoztathatják a tenyésztőt.
Munkám során célom volt néhány életfolyamat (az evési, a kérődzési és az inaktív idő) állományszintű és egyedenkénti vizsgálata, valamint az említett életfolyamatok és a tejtermelés, az ellésszám, a laktációs stádium, valamint az egészségi állapot közötti kapcsolat értékelése. Kutatásom helyszíne a jászárokszállási Kossuth 2006. Zrt tejelő szarvasmarha telepe. A cég új termelő istállója a ma elérhető legmodernebb technológiával van felszerelve. Vizsgálataimhoz az adatokat a Nedap, a TIM és a Riska telepirányítási rendszerekből gyűjtöttem.
Eredményeim alapján elmondható, hogy a laktáció száma, a laktáció stádiuma és az évszak változása befolyásolja a különböző életfolyamatok alakulását, valamint, hogy az evési idő és a kérődzési idő hatással van az egyed napi tejtermelésére. Az üzemben a termelő tehenek naponta átlagosan 446,7 percet töltöttek kérődzéssel, 235,2 percet takarmányfelvétellel és 745,2 perc volt az inaktív idejük. Megfigyeltem, hogy a nyári időszakban a kérődzési idő 19,4, az evési idő 27,7 perccel volt kevesebb a tavaszi átlagértékekhez képest. A tejtermelés és a kérődzési idő között 0,29-os korrelációs értéket állapítottam meg.
Az egyedek egészségi állapotát vizsgálva arra a következtetésre jutottam, hogy az egyedek életfolyamatainak megszokott átlagától való eltérése előre jelezheti különböző anyagforgalmi problémák, gyulladásos állapotok kialakulását. Ennek következtében a tenyésztőknek lehetőségük nyílik különböző betegségek megelőzésére, időbeli felismerésére, valamint kezelésére. Az általam elkészített munka segítséget nyújthat a gazdálkodóknak az összefüggések feltárásában és értelmezésében, valamint a folyamatok optimalizálásában.



